**יַעַן כִּי גָבְהוּ בְּנוֹת צִיּוֹן, הָלוֹךְ וְטָפוֹף תֵּלַכְנָה**

 **(**ישעיהו פרק ג פסוק טז)

רש"י, **ויונתן תירגם ובפתהן מקפן, היו קושרות פיאות נכריות קליעת שערות תלושין כורכות עם קליעותיהן שיראו גסות וטפופות:**

העונש על זה מבואר בהמשך הפסוקים אחרי רשימה ארוכה של עונשים

ישעיהו פרק ג פסוק כה **מְתַיִךְ בַּחֶרֶב יִפֹּלוּ וּגְבוּרָתֵךְ בַּמִּלְחָמָה:**

מצודת ציון**, מתיך – אנשיך.** מצודת דוד: **מתיך - אנשיך יפלו בחרב האויב: וגברתך - הגבורים שבך אשר לא ימסרו עצמן לחרב האויב ויצאו למולם למלחמה עכ"ז שמה במלחמה יפלו בחרב כי האויב יתגבר עליהם:**

אנחנו כבר במלחמה כמעט עשרה חדשים, וכמעט בכל יום יש "הותרה לפרסום" על הגזירה הנוראה של **מְתַיִךְ בַּחֶרֶב יִפֹּלוּ וּגְבוּרָתֵךְ בַּמִּלְחָמָה:** שהכאב הוא גדול מאוד מצד עצמו, על ההרוגים הי"ד, ועל הפצועים, ישלח להם הקב"ה רפואה שלמה במהרה, ונוסף על זה בעקבות הצרה הזאת ניתוסף צרה אחרת שיש לחץ נורא על **גיוס בני ישיבות**, ועל אלו שקשה להכניס לצבא בגלל הניסיונות הכבדים שם מחמת הפריצות ששולט שם .

והפסוק הזה מתואר בחז"ל כגילוי עריות שנחרב בית המקדש יומא דף ט עמוד ב **מקדש ראשון מפני מה חרב? מפני שלשה דברים שהיו בו: עבודה זרה, וגלוי עריות, ושפיכות דמים. עבודה זרה - דכתיב כי קצר המצע מהשתרע מאי קצר המצע מהשתרע? אמר רבי יונתן: קצר מצע זה מהשתרר עליו שני רעים כאחד. והמסכה צרה כהתכנס, אמר רבי שמואל בר נחמני: כי מטי רבי יונתן להאי קרא בכי, אמר: מאן דכתיב ביה כנס כנד מי הים, נעשית לו מסכה צרה! גלוי עריות, דכתיב ויאמר ה' יען כי גבהו בנות ציון ותלכנה נטויות גרון ומשקרות עינים הלוך וטפוף תלכנה וברגליהן תעכסנה.** (ופ"נ זה אחד מרשימת הפריצות שהוזכר שם)

אשה נשואה מחויבת מדין תורה בכיסוי שער, והטעם העיקרי והמחייב הוא משום הרחקה מעריות כמבואר בכל הראשונים ובש"ע אה"ע ס' כ"א תחת הכותרת (שולחן ערוך אבן העזר הלכות אישות סימן כא הקדמה) **להתרחק מן העריות,** ובס' זה כתוב **לא תלכנה בנות ישראל פרועות ראש בשוק**

תרומת הדשן סימן י **דודאי איסור גילוי הראש דהתם** (חיוב כיוסי ראש נשואה), **איננו אלא משום פריצות דגברי, והיכא דלא שכיחא רבים, כגון בחצר אין קפידא;**

וכל אדם בעולם יודע בבירור גמור שהפאות של היום אינן הרחקה מעריות אלא אדרבה, ע"פ רוב קירוב לעריות ,

ולא מבעיה לדעת כל הראשונים בלי יוצא מן הכלל, שכתבו מפורש שפאה נכרית הוא שימוש גילוי שער במקום שמותר לגלות השער או עכ"פ מקצת שער, כגון בבית וחצר, ולא שימוש כיסוי שער במקום שאסור לגלות השער, ע' ערוך ערך פאה וז"ל (שבת סד:) **בכבול ובפאה נכרית בחצר** (נזיר כח:) **תנא קמא סבר אפשר בפאה נכרית ורבי סבר איידי דזוהמא ליה,** (ערכין ז:) **אמר רבא בפאה נכרית וכו' פ' אשה שאין לה רוב שיער לוקחת שיער מנשים אחרות ומשימה על ראשה שנראה כמו שהוא שער,** הובא בר"ע מברטנורא שבת פ"ו מ"ה, רש"י ערכין ז: **דרגילות היו נשים ששערן מועט לקשור שיער נשים נכריות לשערן והוא פיאה נכרית**, מאירי שבת סד: ד"ה ובכבול, חידושי הר"ן ד"ה יוצאת, רשב"א שבת סה: ד"ה אמר אביי בא"ד, והריטב"א הישנים שם, וכן משמעות הרמב"ם פי"ט מהל' שבת הל' ז' וכן בש"ע ס' ש"ג סע' יח, וכן הגר"א, בשנות אליהו שבת פ"ו מ"ה)

הנה מקור של כל הראשונים שפ"נ משמשת בתור שער ולא בתור כיסוי שער, הוא מן הגמרא נזיר כ"ח: שכתוב שם שאשה שנדרה בנזירות ועבר הזמן וכבר יכולה לשתות יין רק צריכה לגלח שערה, ועכשיו שמע הבעל הנזירות והוא רוצה להפר הנזירות משום שטוען שאינה רוצה אשה מגולחת שמתגנה עליו, (הפרת נדרים שייך רק אם מפריע להבעל) ויש דעה במשנה שאינו יכול להפר הנזירות משום שאפשר לאשה ללבוש פ"נ, וממילא אין זה מפריע לו, ע"ש, ומי שסובר שיכול להפר, משום שיש קצת זיעה מאשה אחרת וזה מפריע לו, אבל לא מצד המראה, וא"כ רואים שתפקיד פ"נ משום שאין לה מספיק שערות עצמה, ולא משום כיסוי שער, במקום שאסור לה לגלות שערה, שהרי שם מה שהיא משתמשת בפ"נ זה רק משום שמגלחת שערה ולא משום כיסוי שער, ואילו לא היתה מתגלחת לא היתה צריכה לפ"נ, וא"כ מדבר במקום שמותר לגלות השער ותפקיד פ"נ לשימוש שער.

וזה דלא כרבינו יהשוע בועז (בעל שלטי הגיבורים במסורת הש"ס ובגיליון הרי"ף שבת פ"ו) שמפרש הגמרא שפ"נ בשביל כיסוי שער במקום שאסור לגלות השער, ודבריו תמוהין ביותר,

 ואולם גם לדעת השלטי גיבורים, שפסקו הרמ"א או"ח ס' ע"ה סע' ב' ואחריו המ"א ומ"ב, שפאה נכרית משרת בתור כיסוי שער, זה לא שייך כלל בפאות של היום, שכל אדם ידע שאינו להרחקה מעריות אלא לקירוב לעריות, ובנות לא נשואות עם השער שלהן, הן יותר צנועות מן הנשואות עם הפאות.

ומעבר לפריצות, יש כאן חילול השם נוראה, שמכריזים שהתורה היא דבר שקר וכזב, שדבר שכל העולם יודע שפאות הם גילוי שער ולא כיסוי שער, ומטרתו ע"פ הגמרא (שבת ס"ד:) להתקשט בבית או בחצר שאין בו רבים בשביל הבעל, וכן לפי מטרות הגויות כולל גם לשחקניות קולנוע וכד' להרבות פריצות, ואילו כאן, משתמשין באותו חפץ לצורך קיום מצוות התורה לכיסוי שער ברחוב לצניעות והרחקה מעריות. ובזה מכריזים שתורה היא שקר וכזב ח"ו.

וכל זה גם כשאין בה בעיה של **תקרובת עבודה זרה**, אבל היום רוב הפאות (שאינו סינתטי, ואין להן השגחה משעת גזיזה) הם מתקרובת עבודה זרה מן הטמפלים של הודו, שאומרים וכותבים ומפרסמים בפתח בנין הגילוח שמקריבים השער לאליל.

האיסור נפסק ע"י מרן הגאון רבינו יוסף שלום אליישיב זצ"ל בשנת תשס"ד (קובץ תשובות ח"ג ס' קי"ח) והגאון רבינו משה שטרנבוך שליט"א (תשובות והנהגות ח"ה ס' ר"ס ) והגאון רב נסים קרליץ זצ"ל ועוד הרבה רבנים, וזה ע"פ העדים שנתקבלו עדותם לפני הגאונים הנ"ל שכוונת הגוים העובדים את הפסלים רוצים להקריב השערות לאליל והאליל אוהב שערות.

העדות הזה נתחזק ע"י בירור של המודעה הגדולה בבנין הגילוח בטירומאלה, נמצא בספר החדש "הישכם אהבים" (הבאתי במאמר חיוב תשובה בעקבות המלחמה) שכתוב

 The place of offering Hair to Lord s-----Swהתרגום הוא "**מקום קרבן שיעור לאדון ס----סוו**" (שם של האליל)

וכן בספר הנכתב מן האוניברסיטי של טירומאלה, כתוב מפורש שהשערות הם קרבן לעבודה זרה.

אולם נאמרו בזה התירים תמוהין ביותר, שאין הדעת סובלתן, הארכנו בכמה מאמרים, אחד מהן "דחיית התירים של פאות מהודו", "בריתי יצחק תקרובת עבודה זרה" , נמצאים באוצר החכמה

ויש הרבה ראיות שרוב רובם של הפאות באים מן הטמפלים של הודו, ולא מצאנו מקום בעולם שיש הפצה ענקית מן שערות שיודעים שלא באים מהודו כמו שיש בהודו, ובהודו שולחים לכל העולם כולו, וע' משנה ברורה סימן תסז ס"ק מט **כי תולין במצוי בין להקל בין להחמיר ולא מקרי ספק כלל.**

 ויש להוסיף שלפני שנת תשכ"ז לא היה מצוי פאות אפילו באורך של הראש, רק בעיקר שערות קצרות שבשביל אורך הראש צריך לעשות דירוגים כמו רעפים, ורק בערך שנת תשכ"ז תשכ"ח שהתחילו השערות מהודו להתפשט, התחילו להאריך הפאות, (כי רק בערך שנת תשכ"ב התחילו בהודו למכור השערות ומקודם שרפו את השערות, ולקח כמה שנים להתפשט בכל העולם) ע' בזה בספר "שיח נחום" ס' נ"א מהגאון הרב נחום רבינוביץ זצ"ל , שהוא הראשון שהתחיל לעורר על הבעיות של פאות מהודו בניסן שנת תשכ"ח, ואחריו הגאון רבי משה שטרנבוך בשנת תש"ל בספרו דת והלכה , (כעת שרוב פאות, מהודו גם הקצרות בכלל) .

ויש בזה איסור חמור **וְלֹֽא־יִדְבַּ֧ק בְּיָדְךָ֛ מְא֖וּמָה מִן־הַחֵ֑רֶם לְמַעַן֩ יָשׁ֨וּב ה' מֵחֲר֣וֹן אַפּ֗וֹ,** ע' רמב"ם הלכות עבודה זרה פרק ז הלכה ב **עבודת כוכבים ומשמשיה ותקרובת שלה וכל הנעשה בשבילה אסור בהנאה שנאמר ולא תביא תועבה אל ביתך וכל הנהנה באחד מכל אלו לוקה שתים, אחת משום ולא תביא, ואחת משום ולא ידבק בידך מאומה מן החרם.**.

ומי זה שיכול להתמודד עם חרון אף ה', רחמנא ליצלן

אם יש תקרובת, גם הבעל עובר משום לא תביא תועבה אל בתיך, וכל המסתכל עליה בכוונה להנות בין איש ובין אשה, עובר מדרבנן משום נהנה מאיסור הנאה, (יו"ד ס' קמ"ב סע' ט"ו)

אין לנו אלא לחזור בתשובה, והקב"ה יבטל חרון אפו ויתן לנו רחמים.

נכתב בעה"י ע"י יצחק ברנד (מחבר ספרי בריתי יצחק) , י' תמוז תשפ"ד בעה"ק ירושלים